Talous- ja sosiaalikomitean lausunto aiheesta "Komission tiedonanto – Vuoden 1999 viestintäalan uudelleentarkasteluun liittyneen julkisen kuulemisen tulokset ja uutta sääntelyjärjestelmää koskevat suuntaviivat"



Virallinen lehti nro C 014 , 16/01/2001 s. 0035 - 0036



Talous- ja sosiaalikomitean lausunto aiheesta "Komission tiedonanto - Vuoden 1999 viestintäalan uudelleentarkasteluun liittyneen julkisen kuulemisen tulokset ja uutta sääntelyjärjestelmää koskevat suuntaviivat" (2001/C 14/07) Komissio päätti 2. toukokuuta 2000 Euroopan yhteisön perustamissopimuksen 262 artiklan nojalla pyytää talous- ja sosiaalikomitean lausunnon edellä mainitusta tiedonannosta. Asian valmistelusta vastannut "liikenne, energia, perusrakenteet, tietoyhteiskunta" -jaosto antoi lausuntonsa 8. syyskuuta 2000. Esittelijä oli Göran Lagerholm. Talous- ja sosiaalikomitea hyväksyi 19. lokakuuta 2000 pitämässään 376. täysistunnossa yksimielisesti seuraavan lausunnon. 1. Komission tiedonanto 1.1. Tiedonannossa käsitellään vuoden 1999 viestintäalan uudelleentarkastelua koskevaan tiedonantoon(1) liittynyttä kuulemista ja esitetään päätelmät uutta sääntelyjärjestelmää koskevista ehdotuksista. Näkemyseroja vastaajien välillä on mm. jäsenvaltioissa toimivien sääntelyviranomaisten toiminnan rahoituksesta, ehdotuksesta ottaa käyttöön kaksi kynnystä käyttöoikeuksia ja yhteenliittämistä koskeville vaativammille velvoitteille, yleispalvelujen kohtuuhintaisuuden ohjesäännöistä, käyttäjätoiminteista ja palvelun laadusta. 1.2. Kuulemisen tuloksena komissio aikoo sisällyttää tulevaan sääntelyjärjestelmään alkuperäiset ehdotukset kaikilla aloilla lukuun ottamatta käyttöoikeuksia ja yhteenliittämistä, joiden osalta komissio on - vastoin uudelleentarkastelua koskevassa tiedonannossa julkituomaansa aikomusta - päättänyt, ettei se esitä kahta ennakkosääntelykynnystä vahvoille markkinatoimijoille. 2. Huomioita 2.1. Talous- ja sosiaalikomitea on tyytyväinen komission valitsemaan tapaan valmistella kyseistä tärkeää lainsäädäntöä, jonka tarkoituksena on edistää sähköisen viestinnän markkinoiden vapauttamista. TSK on vakuuttunut siitä, että laaja julkinen kuuleminen, jossa on saatu yli 200 vastausta monilta eri etujärjestöiltä, on huomattavasti parantanut edellytyksiä tehokkaan ja laajalti hyväksytyn sääntelyjärjestelmän toimeenpanolle, ja kehottaa komissiota turvautumaan julkisiin kuulemisiin useamminkin. 2.2. Komissio oli jo julkaissut vuoden 1999 viestintäalan uudelleentarkasteluun liittyneen julkisen kuulemisen tuloksia ja uutta sääntelyjärjestelmää koskevia suuntaviivoja käsittelevän tiedonannon, kun komitea antoi varsinaista uudelleentarkastelua koskevan lausunnon 24. toukokuuta 2000. Kyseisessä lausunnossa talous- ja sosiaalikomitea kannattaa komission tiedonannon päälinjoja, mutta esittää kuitenkin joitain kohtia koskevia erityisiä huomautuksia ja vastustaa erityisesti ehdotusta ottaa käyttöön kaksi laukaisevaa tekijää vahvoja markkinatoimijoita koskevalle ennakkosääntelylle. 2.3. Komission kuulemisesta tekemät päätelmät ja niiden perustelut tulevat muodostamaan pohjan sähköisen viestinnän perusrakenteiden ja niihin liittyvien palvelujen uudistettua järjestelmää koskeville direktiiviehdotuksille ja ovat täysin sopusoinnussa komitean lausunnossaan ilmaisemien näkökantojen kanssa. 2.4. Komitea on erityisen tyytyväinen siihen, että komissio on muuttanut mieltään ennakkosääntelykynnysten suhteen ja aikoo ehdottaa tietyille toimijoille velvoitetta täyttää kaikki kohtuulliset käyttöoikeuspyynnöt kustannuksiin suhteuttamista ja syrjimättömyyttä koskevien periaatteiden mukaisesti. 2.5. TSK panee myös tyytyväisenä merkille, että komissio aikoo kuulemisen perusteella toimia komitean suosittelemalla tavalla muillakin aloilla, joista TSK esitti erityisiä huomautuksia. 2.6. Komitea kannattaa komission lailla tämän oikeutta kyseenalaistaa kansallisten sääntelyviranomaisten päätökset. Komissiolla tulisi olla mahdollisuus vaatia niitä peruuttamaan päätöksensä, mikäli ne eivät ole perusteltuja sääntelyjärjestelmän nojalla. 2.7. TSK yhtyy julkisessa kuulemisessa esille tulleeseen mielipiteeseen, että käyttäjien ja kuluttajien saatavilla on oltava yksinkertaiset valitusten käsittely- ja riitojen ratkaisumenettelyt sekä jäsenvaltio- että rajatylittävällä tasolla. Asianmukaiset valtuudet ja menettelytavat tulisi antaa kansallisten sääntelyviranomaisten ja viestintää käsittelevän korkean tason ryhmän käsiin. Bryssel 19. lokakuuta 2000. Talous- ja sosiaalikomitean puheenjohtaja Göke Frerichs (1) EYVL C 204, 18.7.2000, s. 3.